CELEX: 32013D0494
Language: ro
Date: 2013-10-09 00:00:00
Title: 2013/494/UE: Decizia Comisiei din 9 octombrie 2013 cu privire la o măsură adoptată de Finlanda în conformitate cu articolul 11 din Directiva 2006/42/CE a Parlamentului European și a Consiliului referitoare la un transportor elicoidal pentru morcovi și gulii [notificată cu numărul C(2013) 6392]  Text cu relevanță pentru SEE

11.10.2013   
            
            
               RO
            
            
               Jurnalul Oficial al Uniunii Europene
            
            
               L 270/5
            
         DECIZIA COMISIEI
   din 9 octombrie 2013
   cu privire la o măsură adoptată de Finlanda în conformitate cu articolul 11 din Directiva 2006/42/CE a Parlamentului European și a Consiliului referitoare la un transportor elicoidal pentru morcovi și gulii
   [notificată cu numărul C(2013) 6392]
   (Text cu relevanță pentru SEE)
   (2013/494/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2006/42/CE a Parlamentului European și a Consiliului din 17 mai 2006 privind echipamentele tehnice și de modificare a Directivei 95/16/CE (1), în special articolul 11,
   întrucât:
   
               (1)
            
            
               În conformitate cu procedura prevăzută la articolul 11 alineatul (2) din Directiva 2006/42/CE, autoritățile finlandeze au notificat Comisiei și celorlalte state membre o măsură referitoare la un transportor elicoidal pentru morcovi și gulii de tipul TSF 350 fabricat de Cabinplant A/S, Foresbjergvej 9, 5683 Haarby, Danemarca. Echipamentul a purtat marcajul CE și a fost însoțit de o declarație de conformitate CE.
            
         
               (2)
            
            
               Măsura a fost motivată de neconformitatea echipamentului cu următoarele cerințe esențiale de sănătate și siguranță prevăzute în anexa I la Directiva 2006/42/CE:
               
                           —
                        
                        
                           1.3.7 – Riscuri legate de părțile mobile;
                        
                     
                           —
                        
                        
                           1.3.8 – Alegerea protecției împotriva riscurilor legate de piesele mobile;
                        
                     
                           —
                        
                        
                           1.4.2.2 – Apărătoare mobile interconectate;
                        
                     
                           —
                        
                        
                           2.1.1 literele (d) și (e) – Echipamente tehnice destinate producției de produse alimentare – curățarea.
                        
                     
         
               (3)
            
            
               Măsura fost consecința unui accident care a avut loc în timpul curățării echipamentului tehnic, când operatorul a atins interiorul conductei de evacuare a transportorului pentru a înlătura legumele blocate în interior, în timp ce transportorul elicoidal era în funcțiune, ceea ce a provocat vătămarea degetelor operatorului. Apărătoarea care împiedica accesul la conducta de evacuare era o protecție fixă. Deoarece aceasta a trebuit să fie deschisă de mai multe ori pe zi pentru curățare, autoritățile finlandeze au considerat că ar trebui montată o apărătoare mobilă interconectată. În plus, autoritățile finlandeze au observat că echipamentul nu a putut fi curățat în mod eficace în timp ce era scos din funcțiune, astfel cum se specifica în instrucțiunile de folosire.
            
         
               (4)
            
            
               În conformitate cu articolul 11 alineatul (3) din Directiva 2006/42/CE, Comisia a invitat producătorul Cabinplant A/S să își prezinte observațiile cu privire la măsura în cauză. Producătorul a răspuns că transportorul elicoidal de tipul TSF 350 a fost proiectat și fabricat de un furnizor și a fost ulterior achiziționat de Cabinplant A/S pentru montarea într-un sistem integrat. Acesta a declarat că, în cazul în care va achiziționa noi transportoare elicoidale de acest tip, se va asigura că acestea sunt în conformitate cu cerințele Directivei 2006/42/CE.
            
         
               (5)
            
            
               Examinarea elementelor de probă furnizate de autoritățile finlandeze și a observațiilor comunicate de producător confirmă faptul că transportorul elicoidal de tipul TSF 350 care nu este echipat cu o apărătoare mobilă interconectată în scopul de a împiedica accesul la conducta de evacuare în timpul funcționării transportorului nu este conform cu cerințele esențiale de sănătate și siguranță din anexa I la Directiva 2006/42/CE și că această neconformitate generează un risc grav de rănire pentru operatori,
            
         ADOPTĂ PREZENTA DECIZIE:
   Articolul 1
   Măsura luată de autoritățile finlandeze de interzicere a introducerii pe piață a transportoarelor elicoidale de tipul TSF 350 care nu sunt echipate cu o apărătoare mobilă interconectată destinată împiedicării accesului la conducta de evacuare în timpul funcționării transportorului este justificată.
   Articolul 2
   Prezenta decizie se adresează statelor membre.
   
      Adoptată la Bruxelles, 9 octombrie 2013.
      
         
            Pentru Comisie
         
         Antonio TAJANI
         
            Vicepreședinte
         
      
   
   
      (1)  JO L 157, 9.6.2006, p. 24.